กองทุน EGATTIF เคาะราคาขาย 10 บ./หน่วย เปิดจอง 22-26 มิ.ย. เทรด 13 ก.ค.
กองทุน EGATTIF เคาะราคาขาย 10 บ./หน่วย เปิดจอง 22-26 มิ.ย. เทรด 13 ก.ค.
16 มิ.ย. 2558

นายอรรถพงศ์ พรธิติ ผู้ช่วยผู้จัดการใหญ่ ผู้บริหารสายวาณิชธนกิจ 2 ธนาคารไทยพาณิชย์  ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย กองทุนรวมโครงสร้างพื้นฐานโรงไฟฟ้าพระนครเหนือชุดที่ 1 การไฟฟ้าฝ่ายผลิตแห่งประเทศไทย (EGATIF) เปิดเผยว่า กองทุนรวมโครงสร้างพื้นฐาน EGATIF จะเปิดเสนอขายหน่วยลงทุนให้กับประชาชนทั่วไปเป็นครั้งแรก (IPO) ในระหว่างวันที่ 22-26 มิถุนายน 2558 ในราคาหน่วยละ 10.00 บาท จำนวนจองซื้อขั้นต่ำ จำนวน 5,000 หน่วย หรือ 50,000 บาท และเพิ่มเป็นทวีคูณของ 1,000 หน่วย หรือ 10,000 บาท
โดยมีวิธีการจัดสรรให้ผู้จองซื้อทั่วไปแบบ Small Lot First ซึ่งทำการจัดสรรโดยบริษัท เซ็ทเทรด ดอท คอม จำกัด ซึ่งเป็นบริษัทย่อยของตลาดหลักทรัพย์แห่งประเทศไทย เพื่อเปิดโอกาสให้ผู้จองซื้อทั่วไปทุกรายมีโอกาสเข้าร่วมลงทุนเพื่อพัฒนาและสร้างความมั่นคงทางด้านพลังงานไฟฟ้าของประเทศ
ทั้งนี้ EGATIF เป็นกองทุนรวมโครงสร้างพื้นฐานในกิจการไฟฟ้าที่ใหญ่ที่สุดในปัจจุบัน โดยมีขนาดกองทุนรวมประมาณ 20,025 – 20,855 ล้านบาท ซึ่งจะเข้าลงทุนในสิทธิในรายได้ค่าความพร้อมจ่ายของโรงไฟฟ้าพระนครเหนือ ชุดที่ 1 ซึ่งมีกำลังการผลิตตามสัญญา 670 เมกะวัตต์ เป็นระยะเวลา 20 ปี โดยสิทธิในรายได้ที่กองทุนรวมฯ จะเข้าไปลงทุนนั้น ถือเป็นรายได้ในอนาคตจากโรงไฟฟ้าที่มีเทคโนโลยีที่ทันสมัย มีศักยภาพและมีความพร้อมในการเดินเครื่องสูง
ประกอบกับทำเลที่ตั้งของโรงไฟฟ้าที่อยู่ใกล้แหล่งความต้องการใช้ไฟฟ้าสูง จึงถูกจัดให้เป็นโรงไฟฟ้าลำดับต้นๆ ที่ต้องผลิตไฟฟ้าส่งเข้าระบบเป็นลำดับต้นๆ เพื่อตอบสนองความต้องการใช้พลังงานของครัวเรือนและภาคอุตสาหกรรมในย่านศูนย์กลางชุมชนผู้ใช้ไฟฟ้า ทำให้กองทุนรวมฯ มีโครงสร้างรายได้ที่ชัดเจน นอกจากนี้ กฟผ. เป็นผู้รับภาระค่าใช้จ่ายในการดำเนินงานและบำรุงรักษาที่เกี่ยวข้องกับโรงไฟฟ้าฯ ทั้งหมด ทำให้ EGATIF ไม่มีภาระค่าใช้จ่ายในส่วนนี้ตลอดอายุสัญญาการเข้าลงทุนอีกด้วย